Ek is Anna | Niks van belang nie, maar kom in en kuier saam. | Bladsy 2
Posted on 11/10/2010 | 15 Kommentaar
Ek skrik wakker van 'n pyn iewers in my maag wat my onmiddellik reguit na die kleinste vertrekkie in my huis toe dryf. Terwyl ek op die troon sit wonder ek wat nou aan die gang is. Dis mos nou nie die maag wat ek elke dag mee saamlewe nie. Op pad terug bed toe sien ek op die horlosie van die mikrogolfoond dat die kwart oor drie is. "Goed so" dink ek, "nog genoeg tyd om uit te slaap voor opstaantyd". Famous last words thoughts. 'n Paar minute later bevind ek myself weereens op die troon in die kleinste troonkamertjie!
Teen opstaantyd (vyfuur) het ek nog nie weer 'n oog toegemaak nie en ek dink dat ek ten minste 5 kilogram in die tussentyd verloor het… moeg ook, want as ek nie ten minste 6 ure slaap 'n nag kry nie dan voel ek soos 'n zombie die hele dag. Wat nou gedoen? Ek moet gaan werk. Ek voel op die oomblik nie so siek dat ek nie kan gaan werk nie, maar om by die werk te kom beteken 'n halfuur op 'n bus deur die bos waar net 'n bos my enigste toevlug sal wees… en dit met 'n 60-sitplek bus vol mense wat gaan wonder waarom Anna so vroeg die natuur wil bewonder van agter 'n bos uit. Uiteinde van die storie is dat Anna besluit dit is veiliger om by die huis te bly.
Nou is my eerste vraag: "Mors Anna haar siekverlof en haar baas se tyd? " Ek weet nie. Ek weet net dat ek nie kans sien om dalk die res van die dag tussen my kantoor en die werk se troonkamer te sprint nie.
Soos julle teen die tyd weet, werk ek vir 'n staatsdepartement. So ek mag 'n dag of twee siekverlof neem sonder 'n doktersbrief. Langer as dit moet ek deur 'n dokter afgeboek word. Jy mag ook nie meer as 10 dae per jaar so siekverlof neem nie en dit mag nie binne 'n sekere tydsbestek van mekaar wees nie. (Ek ken nie al die details so goed nie, want dit is nie iets wat ek juis gereeld doen nie.)
My tweede vraag is: "Wanneer is jy te siek om te gaan werk?" Ek weet daar is mense wat vir die geringste rede by die huis bly. Ek ken selfs 'n vrou wat sommer reguit vertel dat sy by die huis gebly het want haar huis het 'n goeie skoonmaak nodig gehad. Dan is daar weer diegene wat ek weet ernstige, kroniese siektetoestande het wat hulle sommige dae so siek soos 'n hond laat voel, maar jy sal hulle elke dag by die werk kry.
Wat dink julle? Wanneer is jy te siek om te gaan werk?
Die Orde van Mapungwhat?
Posted on 11/09/2010 | 3 Kommentaar
Op 'n dag hoor ek iemand praat van die nuwe medaljes en dekorasies wat ingestel is en hulle noem die Orde van Mapungubwe. Mapungubwe! Wat op dees aarde is dit? Anna begin oplees en kom agter dat ons die Koninkryk van Zimbabwe ver vooruit was.
Mapungubwe is so 'n integrale deel van die geskiedenis van hierdie land dat ek steeds nie kan glo dat soveel mense niks van Mapungubwe weet nie. Praat jy van die reünes van Zimbabwe, of die Koninkryk van Zimbabwe en almal het al daarvan gehoor, maar noem Mapungubwe en hulle kyk jou aan asof jy in vreemde tale praat.
In 1932 het 'n sekere mnr Van Graan (boer, jagter en prospekteerder) en sy seun die unieke koppie op sy plaas uitgeklim (okay, okay, dit was nie regtig so eenvoudig nie, maar daardie storie los ons vir 'n volgende keer) en op eienaardige potskerwe en ander tekens van menslike bewoning, soos klipmure, afgekom. Gelukkig was die seun verbonde aan die Universiteit van Pretoria en het besef dat hier 'n belangrike kultuur-historiese fonds gemaak is.
Dit is aan UP gerapporteer en opgrawings is begin. Die opgrawings en navorsing is reeds sedert 1932 aan die gang, maar die bestaan van Mapungubwe is blykbaar eers in die laat negentigs aan die publiek bekend gemaak. Mens kan maar net wonder waarom.
Mapungubwe was 'n florerende en gevorderde Koninkryk wat reeds 600 jaar voor Zimbabwe bestaan het. Daar word selfs beweer dat die Groot Zimbabwe se onstaan 'n voortvloeisel van Mapungubwe was. Daar is handel gedryf met Indië, Sjina en die Arabiere. Die koning het nie tussen sy onderdane gebly nie, maar wel bo-op die Mapungubwe koppie. Dit word vertel dat niemand hom ooit gesien het nie.
In die opgrawings is 'n baie besonderse hout renoster gevind wat met goudblad oorgetrek is. Daar is ook 'n houtskottel wat met goudblad oorgetrek is gevind, sowel as ongeveer 18 000 kraletjies van suiwer goud. Dit is bewys dat hulle reeds in daardie tye geweet het hoe om goud te bewerk.
Daar is eintlik soveel om te skryf oor Mapungubwe dat hierdie sommer net 'n vinnige opsomming is om julle lus te maak vir meer feite oor hierdie land se hele geskiedenis, want eintlik moet hierdie storie reeds in die negende eeu begin met die ZhiZo mense.